KOMISSION ASETUS (EU) 2022/1363,

annettu 3 päivänä elokuuta 2022,

Euroopan parlamentin ja neuvoston asetuksen (EY) N:o 396/2005 liitteen II muuttamisesta siltä osin kuin on kyse 2,4-D:n, atsoksistrobiinin, syhalofoppi-butyylin, symoksaniilin, fenheksamidin, flatsasulfuronin, florasulaamin, fluroksipyyrin, iprovalikarbin ja siltiofamin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Asetuksen (EY) N:o 396/2005 liitteessä II vahvistettiin 2,4-D:n, atsoksistrobiinin, syhalofoppi-butyylin, symoksaniilin, fenheksamidin, flatsasulfuronin, florasulaamin, fluroksipyyrin, iprovalikarbin ja siltiofamin jäämien enimmäismäärät.

(2) Asetuksen (EY) N:o 396/2005 12 artiklan mukaisen kyseisten jäämien enimmäismääriä koskevan tarkastelun aikana Euroopan elintarviketurvallisuusviranomainen, jäljempänä ’elintarviketurvallisuusviranomainen’, katsoi, että eräitä tiettyihin tuotteisiin liittyviä tietoja ei ole saatavilla. Saatavilla olevat tiedot olivat riittävät, jotta elintarviketurvallisuusviranomainen saattoi ehdottaa kuluttajille turvallisia jäämien enimmäismääriä, ja puuttuvat tiedot ilmoitettiin kyseisen asetuksen liitteessä II, jossa täsmennetään päivämäärä, johon mennessä ehdotettuja jäämien enimmäismääriä tukevat puuttuvat tiedot oli toimitettava elintarviketurvallisuusviranomaiselle.

(3) 2,4-D:stä hakija toimitti tällaiset analyysimenetelmiä koskevat tiedot manteleiden, parapähkinöiden, cashewpähkinöiden, kookospähkinöiden, hasselpähkinöiden, makadamioiden, pekaanipähkinöiden, pinjansiementen, pistaasipähkinöiden, jalopähkinöiden ja muiden pähkinöiden osalta, ja elintarviketurvallisuusviranomainen totesi, että tietojen puute oli korjattu riittävällä tavalla. (2) Sen vuoksi näiden tuotteiden osalta asetuksen (EY) N:o 396/2005 liitteessä II vahvistetut voimassa olevat jäämien enimmäismäärät olisi pidettävä ennallaan ja tietojen toimittamista koskeva vaatimus poistettava kyseisestä liitteestä. Tattarin ja muiden valeviljojen osalta tällaisia jäämäkokeita koskevia tietoja ei toimitettu, ja elintarviketurvallisuusviranomainen totesi, ettei tietojen puutetta näin ollen oltu korjattu riittävästi ja että riskinhallinnasta vastaavat tahot voivat harkita kyseisten jäämien enimmäismäärien korvaamista määritysrajalla. (3) Sen vuoksi näiden tuotteiden osalta on aiheellista pitää asetuksen (EY) N:o 396/2005 liitteessä II vahvistetut jäämien enimmäismäärät määritysrajan tasolla ja poistaa tietojen toimittamista koskeva vaatimus kyseisestä liitteestä.

(4) Atsoksistrobiinista hakija toimitti tällaiset jäämäkokeita koskevat tiedot vuonankaalin, leveälehtisten siloendiivien, krassien, itujen ja versojen, sinappikaalin/rucolan, lehtisinapin sekä versojen (myös kaalilajien) osalta. Elintarviketurvallisuusviranomainen totesi, että tietojen puute oli korjattu riittävällä tavalla ja ehdotti näiden tuotteiden osalta jäämien enimmäismäärien alentamista uusien tietojen perusteella. (4) Sen vuoksi näiden tuotteiden osalta jäämien enimmäismäärät olisi vahvistettava elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II ja tietojen toimittamista koskeva vaatimus poistettava kyseisestä liitteestä. Hakija toimitti vahvistavien tietojen kanssa asetuksen (EY) N:o 396/2005 6 artiklan nojalla myös hakemuksen atsoksistrobiinin jäämien voimassa olevan enimmäismäärän muuttamiseksi lehtisalaattien osalta, ja elintarviketurvallisuusviranomainen suositteli kyseisen tuotteen osalta jäämien enimmäismäärän alentamista.4 Sen vuoksi lehtisalaattien osalta jäämien enimmäismäärä olisi vahvistettava elintarviketurvallisuusviranomaisen määrittämälle tasolle. Elintarviketurvallisuusviranomainen katsoi 12 artiklan mukaisen arvioinnin aikana, että metaboliittien L1, L4 ja L9 toksikologista profiilia koskevat tiedot puuttuvat sikojen (lihas, rasva, maksa, munuaiset, muut syötävät osat), nautojen (lihas, rasva, maksa, munuaiset, muut syötävät osat), lampaiden (lihas, rasva, maksa, munuaiset, muut syötävät osat), vuohien (lihas, rasva, maksa, munuaiset, muut syötävät osat), siipikarjan (lihas, rasva, maksa, munuaiset, muut syötävät osat), maidon (nautaeläimet, lampaat, vuohet, hevoset) ja linnunmunien osalta. Hakija ei toimittanut tällaisia tietoja.4 Elintarviketurvallisuusviranomainen totesi, että näitä aineenvaihduntatuotteita ei esiinny lihaksessa, mutta hakija ei ole toimittanut täydellistä kuvausta niiden toksikologisesta profiilista, ja että riskinhallinnasta vastaavien tahojen on tarpeen jatkaa asian tarkastelua ottaen huomioon, että näitä tuotteita koskevat voimassa olevat jäämien enimmäismäärät vastaavat Codex-enimmäismääriä (CXL-arvoja).4 Sen vuoksi näiden tuotteiden osalta voimassa olevat asetuksen (EY) N:o 396/2005 liitteessä II vahvistetut jäämien enimmäismäärät olisi pidettävä ennallaan ja tietojen toimittamista koskeva vaatimus säilytettävä kyseisessä liitteessä.

(5) Syhalofoppi-butyylistä hakija toimitti tällaiset analyysimenetelmiä koskevat tiedot riisin osalta, ja elintarviketurvallisuusviranomainen totesi, että tietojen puute oli korjattu riittävällä tavalla. (5) Sen vuoksi tämän tuotteen osalta voimassa oleva asetuksen (EY) N:o 396/2005 liitteessä II vahvistettu jäämien enimmäismäärä olisi säilytettävä ja tietojen toimittamista koskeva vaatimus poistettava kyseisestä liitteestä.

(6) Symoksaniilista hakija toimitti tällaiset jäämäkokeita koskevat tiedot syötäviksi tarkoitettujen viinirypäleiden, viinin valmistukseen tarkoitettujen viinirypäleiden, lehtisalaatin ja pinaatin osalta. Elintarviketurvallisuusviranomainen totesi, että tietojen puute oli korjattu riittävällä tavalla ja ehdotti näiden tuotteiden osalta jäämien enimmäismäärien pitämistä ennallaan tai alentamista. (6) Sen vuoksi näiden tuotteiden osalta jäämien enimmäismäärät olisi vahvistettava elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II ja tietojen toimittamista koskeva vaatimus poistettava kyseisestä liitteestä. Elintarviketurvallisuusviranomainen totesi, että yrttiteiden ja humalan analyysimenetelmiä sekä kuivattujen palkokasvien, yrttiteiden ja humalan varastointistabiilisuutta koskevien tietojen puutteita ei oltu käsitelty ja näiden tuotteiden osalta jäämien enimmäismäärät olisi pidettävä määritysrajan mukaisina.6 Sen vuoksi näiden tuotteiden osalta jäämien enimmäismäärät olisi vahvistettava elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II ja tietojen toimittamista koskeva vaatimus poistettava kyseisestä liitteestä.

(7) Fenheksamidista ei toimitettu tällaisia jäämäkokeita eikä hyvän maatalouskäytännön parametreja koskevia tietoja kiivien (vihreät, punaiset, keltaiset) osalta. Elintarviketurvallisuusviranomainen totesi kuitenkin, että vaadittuja tietoja ei enää tarvita, (7) koska arviointi suoritettiin vanhemmilla tietovaatimuksilla, joten täydentäviä jäämäkokeita ja tietoja hyvistä maatalouskäytännöistä ei enää vaadita. Sen vuoksi tämän tuotteen osalta voimassa oleva asetuksen (EY) N:o 396/2005 liitteessä II vahvistettu jäämien enimmäismäärä olisi säilytettävä ja tietojen toimittamista koskeva vaatimus poistettava kyseisestä liitteestä.

(8) Flatsasulfuronista hakija toimitti varastointistabiiliutta koskevat tiedot syötäviksi tarkoitettujen oliivien ja öljyoliivien osalta ja elintarviketurvallisuusviranomainen totesi, että tietojen puute oli korjattu riittävällä tavalla. (8) Sen vuoksi näiden tuotteiden osalta asetuksen (EY) N:o 396/2005 liitteessä II vahvistetut voimassa olevat jäämien enimmäismäärät olisi pidettävä ennallaan ja tietojen toimittamista koskeva vaatimus poistettava kyseisestä liitteestä.

(9) Florasulaamista hakija toimitti tällaiset analyysimenetelmiä koskevat tiedot nautojen (lihas, rasva, maksa, munuaiset, muut syötävät osat), lampaiden (lihas, rasva, maksa, munuaiset, muut syötävät osat), vuohien (lihas, rasva, maksa, munuaiset, muut syötävät osat) ja maidon (nautaeläimet, lampaat, vuohet, hevoset) osalta, ja elintarviketurvallisuusviranomainen totesi, että tietojen puute oli korjattu riittävällä tavalla. (9) Sen vuoksi näiden tuotteiden osalta voimassa olevat asetuksen (EY) N:o 396/2005 liitteessä II vahvistetut jäämien enimmäismäärät olisi pidettävä ennallaan ja tietojen toimittamista koskeva vaatimus poistettava kyseisestä liitteestä.

(10) Fluroksipyyristä hakija toimitti tällaiset analyysimenetelmiä, varastointistabiiliutta, sadonkorjuuta edeltäviä varoaikoja ja jäämäkokeita koskevat tiedot omenien ja sipulien osalta. Hakija toimitti myös lisätietoja timjamin jäämäkokeissa käytetystä analyysimenetelmästä. Elintarviketurvallisuusviranomainen totesi, että nämä tiedoissa olevat puutteet oli korjattu riittävällä tavalla (10) , (11). Sen vuoksi näiden tuotteiden osalta jäämien enimmäismäärät olisi vahvistettava elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II ja tietojen toimittamista koskeva vaatimus olisi poistettava kyseisestä liitteestä. Elintarviketurvallisuusviranomainen totesi, että valkosipulien ja salottisipulien analyysimenetelmään liittyvissä tiedoissa olevat puutteet oli korjattu riittävällä tavalla, mutta purjojen, viljojen, kukista saatujen yrttiteiden sekä sokeriruokojen osalta niitä ei ole korjattu ja riskinhallinnan lisätarkastelu on tarpeen. Elintarviketurvallisuusviranomainen totesi myös, että sikojen (lihas, rasva, maksa, munuaiset, muut syötävät osat), nautojen (lihas, rasva, maksa, munuaiset, muut syötävät osat), lampaiden (lihas, rasva, maksa, munuaiset, muut syötävät osat), vuohien (lihas, rasva, maksa, munuaiset, muut syötävät osat), maidon (nautaeläimet, lampaat, vuohet, hevoset) varastointistabiiliuteen ja metabolismiin liittyvien tietojen puute oli korjattu vain osittain ja että riskinhallinnan lisätarkastelu on tarpeen. Kyseistä ainetta koskevassa lopullisessa tarkastelukertomuksessa (12) todettiin, että saatavilla olevat tiedot olivat riittävät myös näiden tiedoissa olevien puutteiden korjaamiseksi. Sen vuoksi näiden tuotteiden osalta asetuksen (EY) N:o 396/2005 liitteessä II vahvistetut jäämien enimmäismäärät olisi pidettävä ennallaan ja tietojen toimittamista koskeva vaatimus poistettava kyseisestä liitteestä.

(11) Iprovalikarbista ei toimitettu tällaisia viljelykasvustojen metabolismia koskevia tietoja lehtisalaattien, leveälehtisten siloendiivien eikä sinappikaalin/rucolan osalta, ja elintarviketurvallisuusviranomainen totesi, että aiemmin havaittua tietojen puutetta ei näin ollen ollut korjattu ja että riskinhallinnasta vastaavat tahot voivat harkita kyseisten jäämien enimmäismäärien korvaamista määritysrajalla. (13) Sen vuoksi näiden tuotteiden osalta on aiheellista vahvistaa asetuksen (EY) N:o 396/2005 liitteessä II olevat jäämien enimmäismäärät määritysrajan tasolle ja poistaa tietojen toimittamista koskeva vaatimus kyseisestä liitteestä.

(12) Siltiofamista hakija toimitti tällaiset analyysimenetelmiä koskevat tiedot ohran, rukiin ja vehnän osalta, ja elintarviketurvallisuusviranomainen totesi, että tietojen puute oli korjattu riittävällä tavalla. (14) Sen vuoksi näiden tuotteiden osalta voimassa olevat asetuksen (EY) N:o 396/2005 liitteessä II vahvistetut jäämien enimmäismäärät olisi pidettävä ennallaan ja tietojen toimittamista koskevat vaatimukset poistettava kyseisestä liitteestä.

(13) Komissio kuuli Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat, että tekninen kehitys mahdollistaa alempien määritysrajojen asettamisen tietyille tuotteille.

(14) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(15) Sen vuoksi asetusta (EY) N:o 396/2005 olisi muutettava.

(16) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymätoimenpiteestä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(17) Olisi sallittava kohtuullinen siirtymäaika ennen jäämien muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(18) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liite II tämän asetuksen liitteen mukaisesti.

2 artikla Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 25 päivää helmikuuta 2023.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 25 päivästä helmikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Conclusion on the peer review of the pesticide risk assessment of the active substance 2,4-D. EFSA Journal 2014;12(9):3812.

(3) Euroopan elintarviketurvallisuusviranomainen; Lack of confirmatory data following Article 12 MRL reviews for 2,4-D, fenhexamid and iprovalicarb. EFSA Journal 2021;19(10):6910.

(4) Euroopan elintarviketurvallisuusviranomainen; Evaluation of confirmatory data following the Article 12 MRL review and modification of the existing maximum residue levels for azoxystrobin. EFSA Journal 2020;18(8):6231.

(5) Euroopan elintarviketurvallisuusviranomainen; Conclusion on the peer review of the pesticide risk assessment of the active substance cyhalofop (variant evaluated cyhalofop-butyl). EFSA Journal (2015); 13(1):3943.

(6) Euroopan elintarviketurvallisuusviranomainen; Evaluation of confirmatory data following the Article 12 review for cymoxanil. EFSA Journal 2019; 17(10):5823.

(7) Euroopan elintarviketurvallisuusviranomainen; Lack of confirmatory data following Article 12 MRL reviews for 2,4-D, fenhexamid and iprovalicarb. EFSA Journal 2021;19(10):6910.

(8) Euroopan elintarviketurvallisuusviranomainen; Conclusion on the peer review of the pesticide risk assessment of the active substance flazasulfuron. EFSA Journal 2016;14(8):4575.

(9) Euroopan elintarviketurvallisuusviranomainen; Conclusion on the peer review of the pesticide risk assessment of the active substance florasulam. EFSA Journal 2015;13(1):3984.

(10) Euroopan elintarviketurvallisuusviranomainen; Evaluation of confirmatory data following the Article 12 MRL review for fluroxypyr. EFSA Journal 2019;17(9):5816.

(11) Euroopan elintarviketurvallisuusviranomainen; Modification of the existing maximum residue levels for fluroxypyr in chives, celery leaves, parsley, thyme and basil and edible flowers. EFSA Journal 2020;18(10):6273.

(12) SANCO/11019/2011 rev.5, ”Final Review report for the active substance fluroxypyr finalised in the Standing Committee on the Food Chain and Animal Health at its meeting on 17 June 2011 in view of the approval of fluroxypyr as active substance in accordance with Regulation (EC) No 1107/2009”, 23. maaliskuuta 2017,https://ec.europa.eu/food/plant/pesticides/eu-pesticides-database/active-substances/?event=as.details&as_id=734

(13) Euroopan elintarviketurvallisuusviranomainen; Lack of confirmatory data following Article 12 MRL reviews for 2,4-D, fenhexamid and iprovalicarb. EFSA Journal 2021;19(10):6910.

(14) Euroopan elintarviketurvallisuusviranomainen; Conclusion on the peer review of the pesticide risk assessment of the active substance silthiofam. EFSA Journal 2016;14(8):4574.